ประชาสัมพันธ์ > PTTAR ร่วมมือ V-ChEPC วิทยาลัยเทคนิคมาบตาพุด ระยะที่ 2 [Engine by iGetWeb.com]
PTTAR ร่วมมือ V-ChEPC วิทยาลัยเทคนิคมาบตาพุด ระยะที่ 2
24/01/2011 View: 3,062
PTTAR ร่วมลงนามความร่วมมือ V-ChEPC วิทยาลัยเทคนิคมาบตาพุด ระยะที่ 2
นายบวร วงศ์สินอุดม ประธานเจ้าหน้าที่บริหารและกรรมการผู้จัดการใหญ่ บริษัท ปตท.อะโรเมติกส์และ การกลั่นจำกัด (มหาชน) (PTTAR) ร่วมลงนามความร่วมมือ “โครงการพัฒนาช่างเทคนิควิศวกรรมเคมี วิทยาลัยเทคนิคมาบตาพุด หรือ Vocational Chemical Engineering Practice College (V-ChEPC)” ระยะที่ 2 มีระยะเวลาดำเนินตั้งแต่ปี 2554-2556 โดยใช้งบประมาณ 30 ล้านบาท เพื่อสร้างความต่อเนื่องด้านพัฒนาช่างเทคนิค สายวิศวกรรมเคมี รวมถึงสร้างความพร้อมในการผลิตช่างเทคนิค ที่มีคุณภาพตรงตามความต้องการของภาคอุตสาหกรรม โดยมีนางสาวนริศรา ชวาลตันพิพัทธ์ รัฐมนตรีช่วยว่าการกระทรวงศึกษาธิการ ดร. ศศิธารา พิชัยชาญณรงค์ เลขาธิการคณะกรรมการการอาชีวศึกษา และ นายอดิเทพ พิศาลบุตร์ ประธานกลุ่มอุตสาหกรรมปิโตรเคมี สภาอุตสาหกรรมแห่งประเทศไทย เข้าร่วมในพิธี
นายบวร กล่าวว่า โครงการพัฒนาช่างเทคนิควิศวกรรมเคมี วิทยาลัยเทคนิคมาบตาพุด (V-ChEPC) มีวัตถุประสงค์เพื่อพัฒนาช่างเทคนิคในสาขาวิศวกรรมเคมีให้มีความรู้ความสามารถในสายวิชาชีพ รวมถึงผลิตช่างเทคนิคที่มีคุณภาพตรงตามความต้องการของภาคอุตสาหกรรม อาทิ มีความรู้พื้นฐานด้านอุตสาหกรรม มีทักษะการคิดและแก้ปัญหา สามารถสื่อสารและเรียนรู้ได้ด้วยตนเอง เพื่อตอบสนองความต้องการของกลุ่มอุตสาหกรรมปิโตรเคมีและปิโตรเลียมในระยะยาว
โครงการพัฒนาช่างเทคนิควิศวกรรมเคมี วิทยาลัยเทคนิคมาบตาพุด (V-ChEPC) ริเริ่มขึ้นในปี 2550 ภายใต้การบริหารโครงการ โดย ดร. ทองฉัตร หงศ์ลดารมภ์ ในฐานะประธานคณะกรรมการบริหารโครงการ และ นายพารณ อิศรเสนา ณ อยุธยา ในฐานะที่ปรึกษา โครงการได้รับการสนับสนุนงบประมาณจากกลุ่มผู้ประกอบการชั้นนำของประเทศ ที่เล็งเห็นถึงความสำคัญของการดำเนินกิจการเพื่อสังคม (CSR) ด้านการพัฒนาการศึกษาของเยาวชน ประกอบด้วย PTTAR , PTTCH, SPRC, UBE, SCG-CHEM และ SCG DOW ใช้งบประมาณในการดำเนินการระยะที่ 1 ในปี 2551-2553 ทั้งสิ้น 30 ล้านบาท เพื่อใช้ประโยชน์ด้านการพัฒนาหลักสูตรและกระบวนการเรียนรู้ด้วยปัญญา (Constructionism) พัฒนาบุคลากร ปรับปรุงอาคารสถานศึกษา และพัฒนาสื่อการเรียนการสอน เป็นต้น